CELEX: 32021R1123
Language: el
Date: 2021-07-08 00:00:00
Title: Εκτελεστικός κανονισμός (ΕΕ) 2021/1123 της Επιτροπής της 8ης Ιουλίου 2021 για την αναστολή των μέτρων εμπορικής πολιτικής που αφορούν ορισμένα προϊόντα από τις Ηνωμένες Πολιτείες της Αμερικής και τα οποία επιβλήθηκαν με τον εκτελεστικό κανονισμό (ΕΕ) 2020/1646, μετά την έκδοση απόφασης για εμπορική διαφορά στο πλαίσιο του μνημονίου συμφωνίας του Παγκόσμιου Οργανισμού Εμπορίου σχετικά με την επίλυση των διαφορών

9.7.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 243/43
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/1123 ΤΗΣ ΕΠΙΤΡΟΠΗΣ
         της 8ης Ιουλίου 2021
         για την αναστολή των μέτρων εμπορικής πολιτικής που αφορούν ορισμένα προϊόντα από τις Ηνωμένες Πολιτείες της Αμερικής και τα οποία επιβλήθηκαν με τον εκτελεστικό κανονισμό (ΕΕ) 2020/1646, μετά την έκδοση απόφασης για εμπορική διαφορά στο πλαίσιο του μνημονίου συμφωνίας του Παγκόσμιου Οργανισμού Εμπορίου σχετικά με την επίλυση των διαφορών
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 654/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, περί ασκήσεως των δικαιωμάτων της Ένωσης για την εφαρμογή και την επιβολή διεθνών εμπορικών κανόνων και τροποποιήσεως του κανονισμού (ΕΚ) αριθ. 3286/94 του Συμβουλίου που καθορίζει κοινοτικές διαδικασίες στον τομέα της κοινής εμπορικής πολιτικής για να διασφαλιστεί η άσκηση των δικαιωμάτων της Κοινότητας στο πλαίσιο των κανόνων του διεθνούς εμπορίου, ιδίως αυτών που έχουν θεσπιστεί στο πλαίσιο του Παγκόσμιου Οργανισμού Εμπορίου (1), και ιδίως το άρθρο 7 παράγραφος 3,
         Εκτιμώντας τα ακόλουθα:
         
                     (1)
                  
                  
                     Στις 7 Νοεμβρίου 2020 η Επιτροπή εξέδωσε τον εκτελεστικό κανονισμό (ΕΕ) 2020/1646 (2) για τη λήψη μέτρων εμπορικής πολιτικής όσον αφορά ορισμένα προϊόντα από τις Ηνωμένες Πολιτείες της Αμερικής (στο εξής: Ηνωμένες Πολιτείες) μετά την έκδοση απόφασης για εμπορική διαφορά στο πλαίσιο του μνημονίου συμφωνίας του Παγκόσμιου Οργανισμού Εμπορίου (ΠΟΕ) σχετικά με την επίλυση των διαφορών, ο οποίος προβλέπει την επιβολή πρόσθετων δασμών στις εισαγωγές στην Ένωση ορισμένων προϊόντων καταγωγής Ηνωμένων Πολιτειών.
                  
               
                     (2)
                  
                  
                     Η αιτιολογική σκέψη 9 του εκτελεστικού κανονισμού (ΕΕ) 2020/1646 προβλέπει ότι η Επιτροπή προτίθεται να αναστείλει την εφαρμογή του κανονισμού σε περίπτωση αναστολής από τις Ηνωμένες Πολιτείες των αντιμέτρων κατά των εισαγωγών ορισμένων προϊόντων από την Ευρωπαϊκή Ένωση, σε σχέση με τις διαφορές στο πλαίσιο του ΠΟΕ σχετικά με τα μεγάλα αεροσκάφη πολιτικής αεροπορίας.
                  
               
                     (3)
                  
                  
                     Στις 9 Μαρτίου 2021, κατόπιν συμφωνίας που επιτεύχθηκε με τις Ηνωμένες Πολιτείες για αμοιβαία αναστολή όλων των μέτρων για περίοδο τεσσάρων μηνών, η Επιτροπή εξέδωσε τον εκτελεστικό κανονισμό (ΕΕ) 2021/425 (3) για την αναστολή των μέτρων εμπορικής πολιτικής που αφορούν ορισμένα προϊόντα από τις Ηνωμένες Πολιτείες της Αμερικής και τα οποία επιβλήθηκαν με τον εκτελεστικό κανονισμό (ΕΕ) 2020/1646 μετά την έκδοση απόφασης για εμπορική διαφορά στο πλαίσιο του μνημονίου συμφωνίας του Παγκόσμιου Οργανισμού Εμπορίου σχετικά με την επίλυση των διαφορών, ο οποίος ανέστειλε την εφαρμογή του εκτελεστικού κανονισμού (ΕΕ) 2020/1646 έως τις 10 Ιουλίου 2021.
                  
               
                     (4)
                  
                  
                     Στις 15 Ιουνίου 2021 ο εκτελεστικός αντιπρόεδρος κ. Valdis Dombrovskis και η εκπρόσωπος εμπορίου των ΗΠΑ, κ. Katherine Tai, κατέληξαν σε συμφωνία σχετικά με ένα πλαίσιο συνεργασίας για τα μεγάλα αεροσκάφη πολιτικής αεροπορίας, σύμφωνα με την οποία «κάθε πλευρά προτίθεται να αναστείλει την εφαρμογή των αντιμέτρων της για περίοδο 5 ετών».
                  
               
                     (5)
                  
                  
                     Σύμφωνα με το άρθρο 7 παράγραφος 3 του κανονισμού (ΕΕ) αριθ. 654/2014, «εάν είναι αναγκαίο να τροποποιηθούν τα μέτρα εμπορικής πολιτικής που λαμβάνονται βάσει του παρόντος κανονισμού, λαμβανομένων υπόψη των όρων και των κριτηρίων που ορίζονται στο άρθρο 4 παράγραφοι 2 και 3, η Επιτροπή μπορεί να εισαγάγει τις κατάλληλες τροποποιήσεις σύμφωνα με τη διαδικασία εξέτασης στην οποία παραπέμπει το άρθρο 8 παράγραφος 2».
                  
               
                     (6)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Εμπορικών Εμποδίων που έχει συσταθεί δυνάμει του κανονισμού (ΕΕ) 2015/1843 του Ευρωπαϊκού Κοινοβουλίου και του Συμβουλίου (4),
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Η εφαρμογή του εκτελεστικού κανονισμού (ΕΕ) 2020/1646 αναστέλλεται για περίοδο πέντε ετών από τις 11 Ιουλίου 2021. Κατά συνέπεια, με την επιφύλαξη τυχόν περαιτέρω αναστολής ή τροποποίησης, περιλαμβανομένης της επαναφοράς νωρίτερα από το προβλεπόμενο, οι δασμοί που προβλέπονται στον εκτελεστικό κανονισμό (ΕΕ) 2020/1646 εφαρμόζονται εκ νέου με ισχύ από την 11η Ιουλίου 2026, αυτής συμπεριλαμβανομένης.
         
         
            Άρθρο 2
            Ο παρών κανονισμός αρχίζει να ισχύει από την 11η Ιουλίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 8 Ιουλίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 189 της 27.6.2014, σ. 50· όπως τροποποιήθηκε με τον κανονισμό (ΕΕ) 2015/1843 (ΕΕ L 272 της 16.10.2015, σ. 1), και με τον κανονισμό (ΕΕ) 2021/167 (ΕΕ L 49 της 12.2.2021, σ. 1).
         
            (2)  Εκτελεστικός κανονισμός (ΕΕ) 2020/1646 της Επιτροπής, της 7ης Νοεμβρίου 2020, για τη λήψη μέτρων εμπορικής πολιτικής όσον αφορά ορισμένα προϊόντα από τις Ηνωμένες Πολιτείες της Αμερικής μετά την έκδοση απόφασης για εμπορική διαφορά στο πλαίσιο του μνημονίου συμφωνίας του Παγκόσμιου Οργανισμού Εμπορίου σχετικά με την επίλυση των διαφορών (ΕΕ L 373 της 9.11.2020, σ. 1).
         
            (3)  Εκτελεστικός κανονισμός (ΕΕ) 2021/425 της Επιτροπής, της 9ης Μαρτίου 2021, για την αναστολή των μέτρων εμπορικής πολιτικής που αφορούν ορισμένα προϊόντα από τις Ηνωμένες Πολιτείες της Αμερικής και τα οποία επιβλήθηκαν με τον εκτελεστικό κανονισμό (ΕΕ) 2020/1646 μετά την έκδοση απόφασης για εμπορική διαφορά στο πλαίσιο του μνημονίου συμφωνίας του Παγκόσμιου Οργανισμού Εμπορίου σχετικά με την επίλυση των διαφορών (ΕΕ L 84 της 9.3.2021, σ. 16).
         
            (4)  Κανονισμός (ΕΕ) 2015/1843 του Ευρωπαϊκού Κοινοβουλίου και του Συμβουλίου, της 6ης Οκτωβρίου 2015, που καθορίζει ενωσιακές διαδικασίες στον τομέα της κοινής εμπορικής πολιτικής για να διασφαλιστεί η άσκηση των δικαιωμάτων της Ένωσης στο πλαίσιο των κανόνων του διεθνούς εμπορίου, ιδίως αυτών που έχουν θεσπιστεί στο πλαίσιο του Παγκόσμιου Οργανισμού Εμπορίου (ΕΕ L 272 της 16.10.2015, σ. 1).